蕭閒堂詩
作者：米芾
朝代：宋

paragraphs: 誰起蕭閒堂，圖贊凡醜質。
昧昧起我思，有懷斯士吉。
吾生終不逢，二陵已相失。
苟養走四方，公卿更絕迹。
向老交漸稀，背憎十六七。
豐吾九畹蘭，任汝滿地棘。
我豈蕭閒人，偶然得空壁。
美哉何方彥，精絕入妙筆。
君不愧顧長康，取媚桓溫圖九錫。
我不愧孟浩然，緩策京山遇摩詰。
前此交道久不康，紛紛白頭多不卒。
嗚呼紛紛白頭多不卒，回首此君應辟易。